Egunkaria aurrera » Euskal prentsa euskal herriari\n(‘Euskaldunon Egunkaria-k 30 urte)\n30 urteko ibilbideak milaka titulu utzi ditu Euskaldunon Egunkaria-ren eta Berria-ren azaletan, eta beste horrenbeste sentsazio sorrarazi irakurleengan. Hala, bi berripaperekin izan duten harremanaz gogoeta egiteko eskatu die Berria-k arlo anitzetako hainbat pertsona ezaguni.\nANE LABAKA (Bertsolaria eta Txakur Gorria-ko kidea): «Euskaratik eta euskaraz, herri egiteko modu bat iruditzen zait»\n«Leiho bat, kanporantz nahiz barrurantz irekitzen dena. Barrutik kanporantz, plaza bat eskaini dit sortzaile bezala. Kanpotik barrurantz, berriz, hartzaile bezala, askotariko ikuspegiak eskaini dizkit, nire begirada aldiro elikatuz.\n»Egunkaria itxi zutenean, 11 urte baino ez nituen. Baina oroitzapen lauso samarrak dauzkadan arren, egun haietako zalaparta eta Donostiako manifestazioa gogoratzen ditut. Baita Berria-ren lehen zenbaki hura ere.\n»Euskal prentsarik gabe Euskal Herria ez litzateke Euskal Herria izango. Euskaratik eta euskaraz, herri egiteko modu bat iruditzen zait. Mundu zatitxo bat izateko, gure hitzekin kontatutakoa».\nJON ABRIL (Elhuyarreko zuzendaria): «Ez dut imajinatzen euskarazko prentsarik gabeko Euskal Herri bat»\n«Egunero nire inguruari eta munduari begiratzeko modu bat dira niretzat Euskaldunon Egunkaria eta Berria.\n»Aunitz eman digu. Batetik, ikusgarritasuna, egunkaria euskaraz izateaz gain, euskararen munduaren eta euskal kulturaren munduari zentralitate eta ikusgarritasun handia eman diolako. Eta guztiz normalizatu dituelako gai horiek, anitzetan gainerako hedabideetan ikusezinak direnak. Esparru komunikatibo propio batetik, eta nazio ikuspegi batetik, gainera. Guretzat ezinbertzeko erreferentzia da eguneroko jardunean.\n»Jende anitzentzat ez litzateke anitz aldatuko euskal prentsarik gabe, baina beste anitzentzat bai. Gaur egun, ez dut imajinatzen euskarazko prentsarik gabeko Euskal Herri bat. Anitzez ere pobreagoa litzateke, eta gu ere anitzez pobreagoak ginateke. Euskarazkoa izateaz gain, erreferentzialtasun anitz galduko eta desagertuko liratekeelako».\nGAIZKA ARANGUREN (kazetaria): «Prentsa nazional eredugarriaren prototipoa»\n«Niretzat, Egunkaria–Berria, euskal prentsa nazional eredugarriaren prototipoa da; hau da, Euskal Herri normalizatu batean gehien kontsumituko litzatekeen komunikabide idatziaren aitzindaria. Ez dut uste, ordea, Euskal Herri normalizatua izaten dugunean egunkarien euskarria papera izanen denik.\n»Egunkaria-k eta Berria-k, gehienetan, kontsiderazio handia izan dute kulturarekiko eta ingurumenarekiko; maiz, sakonki garatu dituzte gure esparruko gaiak eta, tarteka, gogotik jaso ditugun igurtzi eta laztanak eskaini dizkigute.\n»Egunkaria-k argitaratutako Joxemi Zumalabe hil da titulua daukat gogoan iltzatuta. Ez dakit zergatik, edo beharbada badakit…\n»Euskal prentsarik gabeko Euskal Herria den baino anormalagoa litzateke. Zorionez, Egunkaria eta Berria-ri esker, Euskal Herririk gabeko euskal prentsa badaukagu.\nCASTILLO SUAREZ (idazlea): «Nire lagunik minenak ‘Egunkaria’-ren bidez ezagutu ditut»\n«Zutabegilea nintzen aldetik, kolaborazioek behartu ninduten inguruari erreparatzera. Ikasi nuen iritzia ematen, nire kontuak esaten eta lengoaia berri bat sortzen. Nik beti esango dut: zutabe bat gehiago, poema bat gutxiago. Ariketa literario bat izan zen niretzat, gogoeta lan bat baino gehiago.\n»Gaurkotasuneko hizkuntza etengabe sortzen ari den hedabidea daukagu; alde horretatik, eredu bikaina da. Uste dut ez dela behar beste goraipatu Egunkaria eta, ondotik, Berria-ren estilo liburuen atzean dagoen lan izugarria. Irene Arrarats nor da euskara batuaren bilakaeran, eta hori esan beharra dago.\n»Oso gogoan ditut zutabegileok egiten genituen urteroko afariak. Aukera ematen zigun elkar ezagutzeko. Eta gauza xelebre asko pasatu zitzaizkigun: Jon Abril, Joseba Otondo eta hirurok Sunbillako trenbidean geratu ginen ez atzera ez aurrera; Bixente Serrano Izko eta biok kontrol batean eduki gintuzten Andoainen afari batetik bueltan, zer esan ez genekiela… Nire lagunik minenak Egunkaria-ren bidez ezagutu ditut».\nEDURNE PASABAN (alpinista): «2001ean Everestera igo nintzeneko azal hura ondo gogoan dut»\n«Euskara hutsean idatzitako egunkari baten sorrera hura mugarri garrantzitsu bat izan zen euskaldun guztiontzat. Euskaldunon Egunkaria-k urteetan gure hizkuntzaren alorrean eginiko lana aitortzen zuen, baina etxera jo behar dut: euskal mendizaletasunaren historia euskaraz eta euskaldunentzat kontatu zuen. 2001ean Everestera igo nintzeneko azal hura ondo gogoan dut; lehen zortzimilakoa, eta lehen emakume euskalduna gailurrean.\n»Baina berriro ere hizkuntza eta kultura politikoarekin uztartu, eta Egunkaria itxi zuten 2003an. Ezetz adierazi, eta gure hizkuntza eta kultura ditugula aldarrikatzeko, Berria sortu zen; tinko eta gogoz, gurea denaren alde borrokatzeko. Euskaldunon Egunkaria, beraz, lehen pausoa izan zen, eta Berria bigarrengoa, hemen gaudela esateko.\n»Euskaldunok gure hizkuntza euskara dugu, eta nahitaezkoa da euskara hutsean idatzitako euskal prentsa egotea; gure identitatea eta gure hizkuntza hor daude islatuta. Ez dut euskal prentsarik gabeko Euskal Herri bat irudikatzen».\nSAIOA IRAOLA (kide feminista): «Zapalkuntzek eraginda bazterreratutako ertzak erakusten dizkigu»\n«Etxeko egongelako leihoko kristaleko pegatina, munduari begiratzeko behatxulo bat izan zen Euskaldunon Egunkaria, haur eta nerabe nintzela; hiru urte nituen sortu zutenean. Berria, berriz, eguneroko elikagaia izan da, feminismoan hitzak eta izanak josi dituena, guretik mundura eta mundutik gurera lurra hartzen duten errealitateen eta eraldaketen ispilua; langile askoren ahalegin, borondate, energia, denbora eta profesionaltasunaren emaitza.\n»Besteak beste, euskaraz pentsamendu feminista sortzen jarraitzeko tresna izan da, jendartean askotariko zapalkuntzek eraginda bazterreratutako ertzak erakusten dizkiguna; horrek, finean, errealitate osoago baten jakitun egiten gaitu, eta eraldaketarako bidean, ikusmirak zabaltzen dizkigu.\n»Berria-k lagunak ere eskaini dizkit, euskalgintzaren eta feminismoaren arteko zubiak josten jarraitzen baitugu; bertako kide feministek egindako lan nekaezinari zor zaio hori guztia.\n»2018ko Martxoaren 8ko greba eguneko proposamenak hunkitu ninduen, emakumeon* jardunik gabe mundua gelditzen den adierazle moduan.\n»Euskal prentsarik gabe ez ginateke Euskal Herria izango; tristura sentitzen dut pentsatzearekin bakarrik».\nKIRMEN URIBE (idazlea): «’Egunkaria’ sortu arte, gordean zebilen kultura bat zen gurea»\n«Niretzat, amets egia bihurtua izan zen Euskaldunon Egunkaria. Luzaro egon ginen euskarazko egunkaririk gabe, urte asko hura gabe bizitzen, eta hizkuntza guztiek behar dute egunkari bat, gutxienez. Euskaldunon Egunkaria, izenak berak dioen moduan, hori izan zen. Ohiko bizitza bat edukitzea erraztu digun tresna bat. Denok behar genuen hori.\n»Proiektu horrek ikusgarritasun handia eman die kulturari eta literaturari. Ikusgarritasunak eragina du, jendeak balio handiagoa ematen baitio ikusten duenari ikusten ez duenari baino. Horrela indartzen da kultura bat. Egunkaria sortu arte, gordean zebilen kultura bat zen gurea.\n»Ni oso goiz hasi nintzen Egunkaria-n idazten, 1998. urtean, eta hobetzeko izugarrizko aukera izan zen. Azkenean, idazten ez baduzu, ez duzu zure eskua hobetzen. Eman zidan aukera irakurleengana iristeko ere; nik nire lehen liburua argitaratu nuenerako, jendeak ezagutzen eta jarraitzen zituen nire zutabeak. Nire ahotsa, nolabait, bazen ezaguna euskaldunon artean, eta horretarako bultzada Egunkaria-k eman zidan. Oso eskertuta nago hainbeste urtetan aukera hori izateagatik.\n»30 urte hauetan Egunkaria-k edo Berria-k ateratako tituluren bat aukeratu beharko banu, bakea heldu zen egunekoa izango litzatekeela uste dut. ETAk utzi egingo zuela esan zuen egunekoa.\nEDURNE AZKARATE (antzezlea): «Txikiak ginen, baina bageneukan agenda militante bat»\n«Euskaldunon Egunkaria nire haurtzaroan egon zen, eta niretzat oso normala zen. Pentsatzen nuen Ingalaterran egongo zirela ingelesezko egunkariak, eta hemen geneukala Egunkaria. Beste batzuek bizi izan zuten sorrera eta euskarazko egunkari nazionalik ez egotearen hutsunea; gu horrekin jaio ginen. Gehiago jabetu ginen horren garrantziaz itxi zutenean. Oso txikiak ginen, baina gogoratzen dut izugarrizko zaplaztekoa izan zela, bagenekielako gutxi gorabehera non bizi ginen: euskara hizkuntza zapaldu bat zela, borroka handia egin behar zela herrigintzan… Bageneukan agenda militante bat. Umeek ere badaukate agenda militante bat.\n»Nazio ikuspegiak imajinario kolektiboan eragiten du, eta hori kontuan daukan plataforma bat izateak existiarazten ditu lurralde horiek guztiak. Gainera, Berria-ren bidez ematen zaie ikusgarritasuna bertako ekoizpenei, eta gu, sortzaileok, txertatu egiten gaitu gizartean. Horrelakorik ez balego, gure garunak ezberdinak izango lirateke barrutik: pentsaera eta mundua jasotzeko modua bestelakoak lirateke».\nENEKO SAGARDOI (aktorea): «Errespetu, grina eta jakin-min horrekin idatzi gaituzte»\n«Miren Gaztañaga eta Itziar Ituño lankideak protagonista izandako 2017ko uztailaren 9ko Berria-ren azala dut gogoan. Indarrez, askatasunez eta feminismoz betetako irudia. Kultura du jardunbide, eta kulturari loturikoa da azal hori.\n»Berria-n zein Euskaldunon Egunkaria-n kulturako orriek politikakoek edo kiroletakoek beste balio dute. Ikusleak sortzeko eta publikoa finkatzeko ezinbesteko lana egin da. Herria eta identitatea eraikitzeko beharrizan gisa ikusi dute artea. Errespetu, grina eta jakin-min horrekin idatzi gaituzte.\n»Euskararen orria da Berria; Euskal Herria bera gabe ez litzateke ez herria, ez euskal. Desagertzera kondenatutako herri eta hizkuntza bat, alegia».\nKATIXA AGIRRE (idazlea): «Euskal Herria are disolbatuagoa egongo zen euskal prentsa gabe»\n«Berria egunero irakurtzen dudan egunkari bakarra da.\n»Berria-rik gabe euskal literaturak erreferente serio eta zorrotz bakarra galduko luke. Euskal Herria euskal prentsa gabe ez litzateke hain euskalduna izango. Are disolbatuagoa egongo zen inguruko estatuetan.\n»2018ko udaberrian ETAk bere ekinbidea utzi zueneko azala dut bereziki gogoan. ETA zioen pintada baten argazkia zen, azken puntu bat gehituta. Hori bakarrik. Irudiaren eta testuaren konbinazio indartsu, soil eta zehatza».\nANE IRAZABAL (kazetaria): «Oso garrantzitsua da mundua euskaraz kontatzea»\n«Ez dut inoiz ahaztuko 2001eko irailaren 11ko atentatuen biharamuneko Egunkaria: azalean Erasoa EEBBei zekarren. Gogoan dut institutuan asko hausnartu genuela azalaren inguruan. Urte batzuk geroago kazetari egin nintzen, gero berriemaile. Oso garrantzitsua da Berria-n nazioarteko gaiei buruz euskaraz irakurri ahal izatea, mundua euskaraz kontatzea.\n»Goizero, begiak ireki bezain laster, irakurtzen ditudan egunkarietako bat da Berria. Informazio erreferentzia bat.\n»Ez dut euskal prentsarik gabeko Euskal Herririk imajinatzen, edo ez dut imajinatu nahi».\nOINATZ BENGOETXEA (pilotaria): «Euskarazko egunkaririk gabe, Euskal Herriak ez dauka zentzurik»\n«Egunkaria oso garrantzitsua izan zen euskal gizartean; euskara hutsean idazten zuen hastapenetako egunkaria izan zen. Atsekabe handia hartu genuen euskaldun guztiok legez kanpo utzi eta ixtera behartu zutenean. Euskaldunentzat eta Euskal Herriarentzat, eraso oso larria izan zen.\n»Berria da gure egunkaria; oso etxekoia dela esango nuke. Informazio garbia eta leiala eman izan du beti, bai pilotan eta bai beste arloetan.\n»Pilota euskal kirol bat da, eta zalantzarik gabe Berria-k garrantzi handia eman dio, modu oso zuzen eta txukunean.\n»Gizarte orotan informazioa behar da, egiazko informazioa eta zuzena. Beharrizan bat da. Euskara hutsean idazten duen egunkari bat behar dugu. Euskarazko egunkaririk gabe, Euskal Herriak ez dauka zentzurik».\nGARBIÑE ARANBURU (LAB sindikatuko idazkari nagusia): «Emakumeon errealitatea azalarazteko lan bikaina egiten du»\n«Niretzat Berria, euskaldun eta feminista gisa, gertu sentitzen dudan egunkaria da. Langileon aldarrikapen eta proposamenentzako beste bozgorailu bat izan da hasieratik bertatik. Bestalde, lan munduan euskara normalizatzeko egin dugun eta egiten ari garen bidean ezinbesteko aliatua izan da.\n»2018ko greba feministan izan zen idazkari nagusi moduan tokatu zitzaidan lehenengo greba, eta gogoan dut Berria-k nola landu zuen grebaren inguruko informazioa. Uste dut emakumeon errealitatea azalarazteko egunerokoan lan bikaina egiten duela».\n»Euskal Herrian euskal prentsarik egongo ez balitz, hizkuntzaren normalizazioan egiten duen ekarpena galduko litzateke eta, ondorioz, gure herria are erdaldunagoa izango litzateke. Euskaldunon begietatik ikusiriko mundu ikuskera galduko genuke. Tresna garrantzitsu bat galduko genuke egunerokoan. Ezinbestekoa da hemen eta kanpoan gertatzen denaren berri izateko eta herri moduan egiten dugunaren berri emateko».\nAIORA ZULAIKA, ‘PIRRITX’ (pailazoa): «Ez dut imajinatu nahi euskal prentsarik gabeko Euskal Herririk»\n«NBEk berretsita, abian da Euskal Haur-Herri-Irripublika titulua irakurri nuen behin ametsetan. Ez dut ondo gogoan Egunkaria-n edo Berria-n zen.\n»Bi egunkariak sudurgorrioi goizero munduaren berri ematen digun mantangorria dira. Pailazooi abenturak sortzeko eta garatzeko mamia eman digu.\n»Ez dut imajinatu nahi euskal prentsa gabeko Euskal Herririk. Ez galdetu halakorik, faborez».\nMITXEL LAKUNTZA (ELAko idazkari nagusia): «Ahots propiorik gabeko herria ginateke euskal prentsarik gabe»\n«Euskaldunon mundu ikuskera jasotzen duen egunkari bakarra da.\n»Gai laboral eta sozialak ikuspegi aurrerakoi batetik irakurtzeko aukera ematen du. Lan esparrua eta euskara bateragarriak direla erakutsi digu.\n»Ahots propiorik gabeko herria ginateke euskal prentsarik gabe; ez dakit Euskal Herririk egongo litzatekeen. Bestela esanez: Egunkaria gure hizkuntza normalizatzeko ahaleginean tresna garrantzizkoa izan da. Bat nator Jon Sarasuarekin: ‘Komunikazio antolatuaren alor zabalean pausoak ematen ez dituzten hizkuntzek etorkizun zaila dute. Horretan pausoak ematen dituzten hizkuntzek aurrerabide biziagoa izango dute’».\n« Transmisioa Gazteen begietatik »


Merezi izan aditza dela-eta, ontzat ematen ditut honelakoak:\nMikelek saria merezi du.\nSan Ferminetara joatea merezi du.\nDonostiako Alde Zaharrera joatea merezi du.\nBaina ondoko perpaus hau (Euskaltzaindiaren 31. arauan esaten denaren kontra doana) ontzat eman al daiteke?\nArestian aipatutakoak (hau da), Donostiako Alde Zaharrera joateak, merezi du.


Aian zein Orion, langabezia tasak puntu eta erditik gorako jaitsiera izan du urtebetean - Aia orio - Karkara.eus\nAian zein Orion, langabezia tasak puntu eta erditik gorako jaitsiera izan du urtebetean\nAndoni Elduaien eta Aitziber Arzallus 2022-01-19 15:00\nLanbidek emandako datuen arabera, %4,7koa da egun Aiako langabezia tasa, eta %7,4koa Oriokoa. 2020ko abenduaren amaieran, berriz, %5,2koa zen Aiakoa eta %9,2koa Oriokoa. Iazko urtearen azkenean, 49 aiar eta 234 oriotar zeuden lanik gabe, urtebete lehenago baino hamasei eta 56 gutxiago, hurrenez hurren.\nUrtebetean behera egin du langabezia tasak bai Aian eta bai Orion. Lanbidek emandako datuen arabera, 2021eko abenduaren amaieran %4,7koa zen Aiako langabezia tasa eta %7,4koa zen Oriokoa. Urtebete lehenago, 2020ko abenduaren amaieran, ostera, %5,2koa zen Aiakoa eta %9,2koa Oriokoa. Egun, bi herrietako langabezia tasa Gipuzkoako (%8,7) eta Araba, Bizkai eta Gipuzkoako langabezia tasaren bataz bestekoaren (%10,7) azpitik dago. Dena dela, behera egin dute hango langabezia tasek ere: Gipuzkoako tasa %9,8koa zen 2020ko abenduan, eta hiru lurraldeetako bataz bestekoa, %12,1ekoa. Urola Kosta eskualdean ere behera egin du tasak, %9,8koa izatetik %7,5ekoa izatera igaro baita joan den abenduan.\nPertsona kopuruari erreparatuz gero, berriz, 2021aren amaieran 49 lagun zeuden lanik gabe Aian, urtebete aurretik baino hamasei gutxiago; eta 234 lagun zeuden Orion, 2020aren amaieran baino 56 gutxiago. Aiako langabe horietatik guztietatik 21 gizonezkoak ziren –2020an, 26 lagun–, eta 39 emakumezkoak –2020an, 28 lagun–. Orioko langabeetatik, berriz, 94 gizonezkoak ziren –2020an, 125 lagun–, eta 140 emakumezkoak –2020an, 165 lagun–Lanbidek zehaztutako adin tarteei erreparatuta, ostera, 2021eko abenduan 25 urtetik beherakoen artean zazpi aiar – hiru gizon eta lau emakume– zeuden langabezian; 25 eta 44 urte bitarteko 16 herritar –bost gizon eta 11 emakume–; eta 45 urtetik gorakoen artean 23 lagun –hamahiru gizon eta hamar emakume–. Orion, berriz, 25 urtetik beherakoen artean hamasei herritar –bederatzi gizon eta zazpi emakume– zeuden langabezian; 25 eta 44 urte bitarteko 111 herritar –40 gizon eta 71 emakume–; eta 45 urtetik gorakoen artean 107 lagun –45 gizon eta 62 emakume–.\nLangabeziaren datuak sektoreka nolakoak diren ere zehaztu du Lanbidek. Aian, bi ziren nekazaritza sektorekoak, bederatzi industriakoak, bost eraikuntzakoak eta 31 zerbitzuetakoak; horrez gain, bi lagun zeuden lehendik enplegurik gabe. Orion, zortzi ziren nekazaritza sektorekoak, 28 industriakoak, hamazazpi eraikuntzakoak eta 159 zerbitzuetakoak; horrez gain, 22 lagun zeuden lehendik enplegurik gabe.


Astronomia - Vikidia\nAstronomia Unibertsoa eta argizagiak (adibidez, izarrak, planetak, kometak, galaxiak) aztertzen dituen zientzia da. Astronomian diharduten zientzialariak astronomoak dira. Astronomoek Unibertsoa nola osatu zen eta nola funtzionatzen duen jakin nahi izaten dute, eta horregatik aztertzen dituzte gure eguzki-sistemako planetak eta beste izarrak eta gainerako objektuak. Horretarako, oso teknologia aurreratua erabiltzen dute. Behatokietan, adibidez, teleskopio oso handi eta indartsuak egoten dira, planetak eta izarrak behatzeko (hau da, ikusteko eta aztertzeko).\nGizakiak beste tresna batzuk bidali ditu espaziora, Lurretik kontrolatuak, izar eta planeten argazkiak atera eta era askotako neurketak egiteko; espazio-zundak deitzen dira. Tresna horietako batzuk planeta batzuetara hurbildu dira, eta besteren bat planetaren baten azaleraino iritsi ere bai; adibidez:\nVoyager 1 izeneko zunda 1977an jaurti zen eta bi urte geroago iritsi zen Jupiter ondora, eta planeta horretako lehen argazkiak egin zituen gertutik.\nOpportunity izeneko ibilgailu robota 2004an heldu zen Marteren azaleraino, urtebeteko bidaiaren ondoren. Hari esker, gaur egun asko dira planeta honi buruz dakizkigun gauzak.\nOrrialdearen azken aldaketa: 4 urria 2018, 17:29.


Eguneko zentroa - Clínica Josefina Arregui\nNafarroako Gobernuko Gizarte Eskubideetako Departamentuarekin hitzartuta dago, Autonomiaren eta Pertsonen Garapenaren Nafarroako Agentziaren bidez (ANADP).\nLanaldi eta ordutegi desberdinak ditu: a) lanaldi osoa, 9:30etik 17:30era, eta b) lanaldi partziala, goizez edo arratsaldez, astelehenetik ostiralera.\n25 plaza ditu guztira, eta % 50 baino gehiago Nafarroako Gobernuko Gizarte Eskubideetako Departamentuarekin hitzartuta daude, Autonomiaren eta Pertsonen Garapenerako Nafarroako Agentziaren (ANADP) bidez.\nEguneko Zentrora joaten diren pertsonak adinekoak dira, autonomia funtzional eta pertsonalean zailtasunen bat dutenak eta desgaitasun eta/edo mendetasun maila desberdinak dituztenak, eta gizarte eta familia euskarri ona dutenak. Horri esker, pertsonak bere etxean bizitzen jarrai dezake. Pertsona horiek narriadura kognitibo arina edo dementzia izan dezakete, kognitiboki babestuak egon daitezke edo beste nahasmendu psikiatrikoren bat izan dezakete.\nAutonomia arazoren bat duten adinekoak hainbat unitate motatara joan daitezke. Horren haritik, esan dezakegu Eguneko Zentroa dela erabateko independentzia egoeraren eta egoitza zaintzen premiaren arteko dispositibo bat.\nEguneko Zentroan, pertsona ahalik eta autonomia funtzional handiena lortzera bideratutako jarduerak egiten dira (ibilera segurua, erorikoen prebentzioa, esfinterren kontrola…), bai eta estimulazio kognitiboko jarduerak ere, babestutako funtzio kognitiboak (oroimena, orientazioa), psikoafektiboak eta sozializatzaileak mantendu eta garatzeko, komunitatean barneratzeko programa berezkoak barne, guztiak ere talde diziplina anitz batek zuzendurik. Taldean psikologoa, terapeuta okupazionala eta fisioterapetuta ari dira, bai eta erizaintzako langileak eta laguntzaileak ere.\nJosefina Arregui Klinikaren Eguneko Zentroa da Nafarroan esku hartzeko mediku-talde berariazkoa duen bakarra (geriatra, psikiatra, neurologoa), gure Ospitaleratze Unitatearekin partekatua, ospitaleratzea eskatzen ez duten koadro kognitiboen ondoriozko patologia organikoetan edo jokabide-nahasmenduetan esku hartzea ahalbidetzen duena.\nEra berean, familiei aholkularitza ematen zaie (hori behar dutenei) gaixotasun horien bilakaeran ager daitezkeen zailtasunak konpontzen saiatzeko, pazientea etxean egon ahal izateko.\nEguneko Zentroaren helburuak\nPazientearen eta haren familiaren ongizatea lortzea, zerbitzuak ahal den neurrian pertsona bakoitzaren beharretara egokituta.\nPaziente bakoitzaren gaitasun kognitiboak sustatzea, gizarte-harremaneko jardueren, aisialdi terapeutikoaren, trebetasun berriak ikastearen eta psikoestimulazioaren… bidez.\nGaixotasunak aurrera egin edo osasun baldintza berriak agertu arren, ahalik eta independentzia funtzionalik eta autonomiarik handiena mantentzea eta/edo berreskuratzea, tratamendua doituz eta norbere burua zaintzeko jarduerak eginez, edo errehabilitazio fisikoaren bidez, psikomotrizitate-jardueren bidez, gerontogimnasiarako eta berariazko beste programa batzuen bitartez (beharrezkoa denean, gure Suspertze Funtzionaleko Unitatean sartzea, Vivifrail programa).\nErorikoen agerpena prebenitzea, eta horien kausak baloratzea, agertzen direnean, eta horien gainean garaiz jardutea.\nBabes eta familia giroa eskaintzea, premia fisiko, psikiko, afektibo eta sozialak prebenitzen eta betetzen jakingo duena, pertsonaren bizi-kalitate ahalik eta onena mantentzeko eta zaintzeko.\nPazientea Sakanako jarduera komunitarioetan txertatzea, hala nola inguruko ikastetxeekin egiten den belaunaldien arteko programan, musika-jardueretan, animaliekin egiten diren jardueretan, erakusketetan…\nPertsona bere etxean eta ingurune komunitarioan gera dadin bultzatzea.\nFamiliei orientazioa, aholkularitza eta laguntza ematea.\nZaintzaile nagusiari atseden familiarra ematea.\nEguneko Zentroko diziplinarteko taldea\nErizainak eta erizaintzako laguntzaileak.\nTalde medikoa (geriatra, neurologoa, psikiatra), Ospitaleratze Unitatearekin partekatua.\nGure Eguneko Zentroaren egiturazko ezaugarri berezkoak\nFisikoki egokitutako ingurunea, mugikortasuna eta jarduerak segurtasunez egitea sustatzen duena.\nKognitiboki egokitutako ingurunea, ingurune hori ulertzen laguntzen duena (eremuak seinaleztatzeko sistemak).\nTerapia okupazionaleko gelak.\nLorategi eta baratze egokituak.\nIxteko sistemak (kodeak)\nEspazioak seinaleztatzeko sistemak.


Monzonen hilketa saioa kontatzen duen dokumentala | Gazteluko Plazatik\nHasiera » Politika » Monzonen hilketa saioa kontatzen duen dokumentala\nMonzonen hilketa saioa kontatzen duen dokumentala\nXavier Vinader Vilawebek egindako elkarrizketaren une batean. (Arg.: Vilaweb).\nAsteartean ikusi ahal izan zen Kataluniako TVE3n “Xavier Vinader, gerra zikinaren aurkako kazetaria” dokumentala. Bertan, Trantsizio garaian Euskal Herrian gerra zikina eta Estatuaren estolden arteko harremanaz hitz egiten du ikerketa kazetari ezagunak, egindako ikerketak nola eta noren bidez egin zituen kontatuz. Besteak beste, kontatzen du nola talde parapolizial haiek hil nahi izan zuten Telesforo Monzon mira teleskopiodun fusil batez.\nXavier Vinaderrek Interviú astekari espainiarrarentzat egiten zuen lan Trantsizio garai hartan eta han argitaratu zituen hainbat erreportaje bere ikerketen berri emanez. Eskuin mutur espainiarra segurtasun indarretan sartu zela salatzen zen, Estatuak kontrolatzen zituela Batallón Vasco Español eta gisakoak, nola jarduten zuten eta haien jarduera kriminalaren berri ematen zuen oro har.\nVilaweben egindako elkarrizketan Vinaderrek berak azaltzen duenez, oso garrantzitsua izan zen Francisco Ros Frutos poliziaren lana. Murtziarra zen gizon hau, baina Euskal Herriko neska batekin maitemindu zen eta seme bat ere izan zuten. Amodio istorio hauek ez ziren debekatuak segurtasun indarren baitan, baina ez ziren batere ondo ikusiak eta gizonari oso nekosoa egin zioten bizitza poliziaren barruan. Une batean lehertu zen, Rosek polizia utzi eta dena kontatzea erabaki zuen.\nPolizia eta guardia zibilek behin baino gehiagotan deitzen ziotela zehazten du Vinaderrek eta Rosekin elkartu zela: “paperak eta polizi-agiria erakutsi zizkidan. Kontatzen didana gogorra eta egia dela ohartzen naiz, eta komeni bada izango dela fiskaltzara eramateko moduko materialik. Sator bihurtzea proposatzen diot eta berak onartu”. Mikroa jarri zioten, kamera txikia eman, bileren argazkiak egin ziren eta listo: “espioi bihurtu genuen espioien munduan”.\nTelesforo Monzonen atentatu saioari buruzko froga asko lortu eta 1979an artikuluak argitaratu eta fiskaltzaren esku jarri zuten guztia, pentsatuz honek atxiloketa andanari ekingo ziola. Baina ez, bere aurka jo zuten. ETAk artikuluetan aipatutako eskuin muturreko bi pertsona horietakoak hil zituen – Jesús García García eta Alfredo Ramos Vázquez– eta Vinader egin zuten horren errudun, informazioa zuhurtziagabekeria eta arinkeriaz erabili izana leporatuz.\n1981ean zazpi urteko espetxe zigorra ezarri zion Auzitegi Nazionalak eta Vinaderrek erbestera jo zuen. Gai beragatik, Ros polizia ohiari ere lau urteko espetxe zigorra jarri zitzaion 1983an. 1984an itzuli zen Vinader, PSOE gobernuan zela jada eta hiru hilabete Carabanchelgo espetxean egin ondoren Felipe Gonzalezen gobernuak indultua eman zion. José Barrionuevo zen orduan barne ministro, gero GAL zela eta auziperatu eta espetxeratuko zutena.\nGALen sortzaile gisa X moduan izendatutako gobernu presidente hark 2010ean honakoa esan zuen El Paísi (2010-11-7) emandako elkarrizketa batean: “ETAren buruzagitza lehertu ala ez erabaki behar izan nuen. Ezetz esan nuen. Ez dakit egokiena egin nuen”. Inputatu gisa bederen, honek ez du inongo azalpenik eman behar izan epaileen aurrean.


Pandemia hasi aurretik baino langabe gutxiago daude herrian - Azpeitia - uztarria.eus\nPandemia hasi aurretik baino langabe gutxiago daude herrian\nAitziber Arzallus 2021-06-26 10:00\nAzpeitiko langabezia tasa %7,7koa izan da maiatzean, iazko otsailekoa baino txikiagoa; %8koa zen orduan. Datu baikorra da, baina ez du esan nahi COVID-19ak eragindako krisialdi ekonomikoa bukatu denik. Iraurgi Berritzeneko adituek iazko otsaileko eta aurtengo maiatzeko hainbat datu konparatu dituzte, egoera zein den argiago erakusteko.\nCOVID-19ak eragindako krisialdi ekonomikoari buelta emateko denbora beharko den arren, lan merkatuaren egoeraren adierazleetako batzuek bilakaera baikorra izan dute azken hilabeteotan. Esaterako, langabezia tasak. Maiatzean %7,7koa izan da Azpeitiko langabezia tasa, iazko otsailekoa baino txikiagoa —%8koa—, eta Azpeitiko Udalak zehaztu duenez, baita eskualdekokoa —%8—, Gipuzkoakoa —%9,3— eta EAEkoa —%11,4— baino txikiagoa ere.\nDatu orokor horretatik aparte, xehetuagoak ere eman ditu udalak, hala nola, gizonezkoen eta emakumezkoen langabezia tasari buruzkoak. Gizonen langabezia tasa %6,1ekoa da Azpeitian, eta emakumeena %9,5ekoa. Generoen arteko aldea nabarmena da, beraz.\nPandemia hasi aurretik herriko langabezia tasa %8koa zen; beraz, udalaren arabera, "pandemia aurreko azken hilabeteetako egoera baina hobea da gaur egungoa, langabe kopuruaren datua aintzat hartuta". Haren esanetan, "familia, negozio eta enpresentzat ziurgabetasun handiko hilabeteak izaten ari diren arren, egoera egonkortze bidean dela dirudi".\nEgoerak hobera nola egin duen erakusteko, beste konparaketa batzuk ere egin ditu Azpeitiko Udalak, adibidez, iazko maiatzeko datuak aurtengo maiatzekoekin parekatuta. Pentsatzekoa denez, aldea are handiagoa da, iazko maiatzean itxialditik irten berri zirelako herritarrak, eta itxialdian erabat gelditu zelako ekonomia. 2020ko maiatzetik aurtengora, herriko langabeen kopurua %21,1 murriztu dela esan du erakundeak, alegia, duela urtebete 717 lagun zeudela lanik gabe, eta orain 589 daudela.\nBeste adierazle batzuk\nAzpeitiko Udalak emandako datuek argi erakusten dute langabeen kopurua pandemia aurreko kopuruetara bueltatu dela, baina lan merkatuaren argazki osoagoa egiteko helburuarekin, Iraurgi Berritzen Urola Erdiko Garapen eta Berrikuntza Agentziara jo du Uztarriak. Pandemia aurreko egoera gaur egungoarekin konparatzeko eskatu die hango profesionalei, langabezia tasaz gain beste adierazle batzuk ere erabilita. Eta halaxe egin dute: langabezia datuak ez ezik, kontratazioei eta afiliazioei buruzkoak, Diru sarrerak Bermatzeko Errenta (DBE) eskaeren ingurukoak, aldi baterako lana erregulatzeko txostenei buruzkoak eta UrolanPrest enplegu zerbitzuan erregistratutako lan eskaintza kopuruen ingurukoak hartu dituzte kontuan. Egungo egoera pandemia aurrekoarekin alderatzeko, iazko otsaileko eta aurtengo maiatzeko datuak jarri dituzte parez pare. Konparaketak egiteko, Urola Erdiko datuak hartu dituzte kontuan, alegia, Azkoitikoak, Azpeitikoak eta Zestoakoak batuta.\nLangabezia. Iazko otsaileko langabezia tasa %8,1ekoa izanik, eta aurtengo maiatzekoa %8koa, ondorioztatu du pandemia aurreko kopuruetara bueltatu dela Urola Erdia. Gizonezkoen langabezia indizea %6,5 dela eta emakumezkoena %9,6 ere zehaztu du, eta gaineratu, "eskualdeko langabezia indizea, orokorrean nahiz bi generoetan, Gipuzkoakoaren eta EAEkoaren azpitik" kokatzen dela.\nKontratazioak. Oraindik urrun daude pandemia aurreko kopuruak. Aurtengo maiatzean 503 langile kontratu zituzten Urola Erdian, iazko maiatzean baino %112 gehiago —238 izan ziren orduan—, baina 2019 maiatzean baina %25,4 gutxiago —674 izan ziren orduan—. "Beraz, oraindik ez dira pandemia aurretik adina kontratu zenbatu Urola Erdian; jarduera ekonomikoa normaltasunera iritsi ez den seinale".\nAfiliazioak. Gizarte Segurantzara afiliatutakoen kopuruak gora egin du azken urtean: iazko otsailean 12.518 lagun zeuden afiliatuta; eta aurtengo maiatzean 12.558.\nDiru-sarrerak Bermatzeko Errenta. Iraurgi Berritzenen arabera, azken hilabeteetan beherakada izan du laguntza hori eskatu duten herritarren kopuruak. Hala ere, aurtengo apirilean 584 espediente zenbatu dituzte, iazko otsailean baino 29 gehiago. "Langabezia datuak hobetzen joan ahala, indarrean diren DBE espedienteen kopurua murrizten joango dela uste da".\nAldi baterako lana erregulatzeko txostenak. Eskaera berrien kopuruak azken hilabeteetan izan duen jaitsiera da azpimarratzeko moduko beste kontu bat. Iraurgi Berritzenen arabera, nabarmena izan da jaitsiera, eta hori baieztatzen duten datuak ere eman ditu. Agentziako adituen esanetan, 2020an, guztira 457 txosten eskaera erregistratu ziren Urola Erdian, eta horiek 3.036 lanposturi eragin zien; aurten, berriz, urtea hasi zenetik hona, hamar eskaera berri besterik ez dira erregistratu, eta horiek 84 langileri eragin diete.\nUrolanPrest. Iraurgi Berritzenek kudeatzen duen UrolanPrest enplegu zerbitzuan jarduerak gorakada nabarmena izan duela ziurtatu du agentziak. "2021ean 150 lan eskaintzatik gora erregistratu dira eta egun 30 lanpostutik gora daude indarrean webgunean".\nOrain dela gutxi, Urola Erdiko enpresen artean galdeketa egin du Iraurgi Berritzenek. Besteak beste, enpleguari dagokionean zer nolako aurreikuspenak dituzten galdetu zien, eta bi ondorio nagusi aipatu ditu: "Batetik, osasun krisia kontrolatzen joan ahala, jarduera ekonomikoa normaltasunera itzultzen jarraitzea espero dutela, batez ere zerbitzuen sektorean; bestetik, industriako enpresek, oro har, aurreikuspen positiboak dituztela. Esaterako, enpleguari dagokionean, galdeketa erantzun zuten enpresen %60k enplegua mantentzeko asmoa dute, %36k enplegua haztekoa eta %4k enplegua murriztekoa".


VIVEbiotech-ek 3,5 milioi euroko kapital-zabalkuntza egin du hedapen-plana burutzeko - SPRI\nAlbisteak 2 urria, 2019 Bind40 Bio-osasuna Innobideak Ris3 Euskadi up euskadi\nVIVEbiotech-ek 3,5 milioi euroko kapital-zabalkuntza egin du hedapen-plana burutzeko\n2021ean VIVEbiotech-ek bektore lentiviralak ekoiztu ahal izango ditu ehunka gaixok parte hartuko duten entsegu kliniko aurreratuetarako\nVIVEbiotech-ek 3,5 milioi euroko kapital-zabalkultza egin du bere plan estrategikoa finantzatzeko. Horrek hiru laborategi zuri berriren eraikuntza eta ekoizpen-ahalmena nabarmen biderkatuko duten ekipamendu berriak gehitzea ahalbidetuko du. Orduan, VIVEbiotech-ek 600 metro karratuko laborategi zuria izango du 8 nanobioreaktoreekin eta gaitasun handiko bi bioreaktoreekin.\nHazkunde horri esker, 2021ean VIVEbiotech-ek bektore lentiviralak ekoiztu ahal izango ditu ehunka gaixok parte hartuko duten entsegu kliniko aurreratuetarako, baita lentivirusak erabiliko dituen gene-terapiako produktu komertzialetarako ere. Gene-terapiaren merkatua asko ari da hazten, eta VIVEbiotech-ek azpiegitura berriekin errealitate honi erantzuteko gaitasuna izango du.\nKonpainiarengatik eta bere etorkizunarengatik apustu egiten duten VIVEbiotech-en bazkide pribatuek onetsi dute hedapena, eta Easo Ventures eta Inveready akziodun berriek parte hartu dute; Inveready bioteknologian esperientzia handia duen arrisku kapitaleko funtsa da.\nEgun VIVEbiotech 16 gene-terapiako proiektuetarako bektore lentiviralak ekoizten ari da, horietako 6 CAR-Tak direlarik. Bezeroak Europako herrialdeetako, Estatu Batuetako, Israelgo eta Australiako enpresak dira.


::: Euskonews & Media ::: Kosmopolita ::: EuskoSare proiektua, auzolaneko adibide\nE Xabier Retegi EuskoSare aurkezten La Platako Euskal Astean.\nusko Ikaskuntzak bere proiekturik minenetakoa aurkeztu du urriaren 19an Argentinako La Plata hirian, hain zuzen ere Buenos Aireseko hiriburuan argentinar euskal komunitateak eratutako Euskal Astearen barruan. Xabier Retegi Eusko Ikaskuntzako lehendakariak eta Gonzalo Auza proiektuko zuzendariak hitz egin zuten EuskoSareri buruz hainbat lagunen aurrean. Eusko Ikaskuntzak indar eta gogo handiz bultzatu du hasieratik, Euskomedia Fundaziotik 2003an planteatutako egitasmoa. Garbi eduki zuen lehen unetik honoko bide hau dela munduko euskal komunitate zabala lotzeko bitartekorik zuzenena, teknologia berriez baliatuta. Eta gogo sendo horretan oinarritua, urtebete baten ondoren egitasmoaren nolakotasunik adierazgarrienak azaldu zituzten Eusko Ikaskuntzako bi kideek.\nAurkezpen ekitaldira bildutakoek biziki ongi baloratu zuten Eusko Ikaskuntzaren eskaintza eta gauza bera esan daiteke, La Platara ez agertu arren atxikimendua azaldu dutenen aldetik. Izan ere, egitasmoa Internet sarera oraindik agertu ez den arren, munduan barreiatuta dauden hainbat euskaldunengandik lan egiteko proposamena jaso dute proiektuaren arduradunek.\nGonzalo Auza EuskoSaren aurkezpenean.\nGonzalo Auzak zioen moduan, EuskoSare 2005eko apirilean sarean egotea espero dute. Baina hamaika lagun ari dira dagoeneko prestakuntza lanetan eta, esaterako, euskal diasporari buruzko ikerkuntzan diharduten 52 lagunek izena eman dute akademikoen sarean parte hartzeko. Horien jatorria desberdina da, lan egiteko baieztapenak munduko lau kontinentetatik heldu direlarik. Ez da kopuru makala!\nTeresa Sala, Verónica Barzola, Santiago Pereson eta José Igancio García Ramos, EuskoSareko kideak.\nXabier Retegik aurkezpenean azaldu zuenez, munduko euskaldunak dira lanabes honen balioaz baliatuko direnak, ez bakarrik Euskal Herritik kanpo bizi direnak. EuskoSareren indarra, horren gaineko erabilpenak emango dio eta eskain daitezkeen zerbitzuen garapenak. Eusko Ikaskuntzak plataforma prestatzen dihardu eta orain euskaldunoi dagokigu abian jartzea. Menua\nInicio > EM 273 > Kosmopolita


Asteon zientzia begi-bistan #314 - Zientzia Kaiera\nJakina denez, koronabirusak eragindako krisi honi aurre egiteko garrantzitsua da testak egitea, birusa nork duen jakiteko bide bakarra delako. Erreportaje honetan, laborategietako lana ikusteko aukera dugu: nolakoa den jarduna, zenbat test egiten dituzten egunero, zenbateko lan zama duten osasun-langileek, etab. Ez galdu!\nCOVID-19a detektatzeko teknika azkar bat garatu du Yaleko Unibertsitateak: pazientearen listu-lagin batetik analisia egin ahal izateko prozedura. Egun, SARS-CoV-2 birusa atzemateko kotoi-zotzen bidez jaso ohi dira laginak baina prozesu hau nahiko desatsegina da. Xehetasun gehiago, Elhuyar aldizkarian topatuko dituzue.\nCOVID-19aren inguruan errepaso bat eman nahi? Zer dakigu orain arte gaixotasun honi buruz? Lasai, Koldo Garcia itzuli da eta artikulu honen bidez, 5 puntutan laburbildu du birusari buruz orain arte dakiguna.\nPCR teknikaren nondik norakoak ere azaldu dizkigu Koldok honetan.\nHorretaz gain, Hego Euskal Herriko datuak bildu ditu eta bizi dugun egoeraren erradiografia egin du. Argi dagoena zera da: COVID-19a ez dela gripe bat.\nNagore Martinez Merino Jarduera Fisiko eta Kirolaren Zientzietako ikertzailea da eta bere tesiari buruz mintzatu da honetan: ikerketa espetxe barruan egin nahi zuen, emakumeekin. “Bai kirola, bai kartzela, biak dira oso androzentrikoak, eta horri nolabait aurre egiteko gogoa nuen”, dio. Ikerketan, frogatu zuen kirola praktikatzen zutenek onurak nabaritzen zituztela: psikologikoak, sozialak eta fisikoak.\nBadago loturarik musika ikastearen eta gaitasun kognitiboaren artean? Ikerketa batzuek harremana aurkitu dute baina beste batzuek ez. Lotura aurkitu dutenek ikusi dute oro har musika ikasteak adimena indartzen duela. Zehazki, batzuek diote epe laburreko oroimena hobetzen laguntzen duela. Orain, hori zalantzan jartzen duen ikerketa bat argitaratu dute. Atera duten ondorio nagusia da musika ikasteak ez dakarrela gaitasun kognitiboen hobetzea.\nInoizko grabitate uhinik handiena atzeman dute, bi zulo beltzen fusioaren lorratza dela adierazi dute zientzialariek. Ikertzaileek azaldu duten moduan, 2015ean atzeman zituzten estreinakoz uhin horiek. Aurkikuntzak galdera berri asko ekarri dituela onartu dute. Xehetasun gehiago Berrian dituzue irakurgai.\nNoiz hasi ziren Lurraren magnetismoari buruz ikertzen eta nola hedatu ziren ikerketa eta teoria horiek? Historian zehar, mendez mende, egin diren ikerketa eta horiek bultzatu dituzten ikertzaileak eta aurkikuntzak irakurtzeko aukera duzue testu honetan: magnetismo fosilizatua, kontinenteen jitoaren teoria,… ez galdu!\nMunduko kutsadura globalaren % 10 moda-sektoreari dagokio. Industria horren ingurumen inpaktua lau osagaien bidez gertatzen da: kontsumitzen den ura, erabiltzen diren materialak, produktu kimikoen erabilera eta deuseztapena, eta energia gastua. Modaren industriak duen eragin handiaz eta moda lasterra fenomenoari buruz irakurtzeko aukera duzue hemen.\nArgitalpen-data: 2020/09/06 · Atala: Dibulgazioa, Zientzia begi-bistan\nOsasuna Gutxinaka ematen ari dira aurrerapausoak COVID-19aren txertoa lortzeko. Moderna konpainia estatubatuarrak egindako ikerketaz gain, Txinako ikertzaileek ere abiatu dute […]\nOsasuna Hondakin urak ikertzeko bi proiektu abiatu dituzte, alde batetik UPV/EHUk eta beste aldetik, Nafarroako Gobernuaren Nilsa eta Nasertic agentziek […]\nAstrofisika Europako Espazio Agentziako Solar Orbiter zundak Eguzkiari gertutik egindako irudietan fenomeno bat ikusi dute: izarra “su txikiz” osatuta dago […]


Nola aldatzen diren gauzak #137 Klezmer - Arrosa\nNola aldatzen diren gauzak Txapa Irratia 2019/04/11\nKlezmer, yiddish, romani edo beste izen batzuz ezagutzen dan musika ekarri dogu.\nEuropa ekialdeko herrialdeetatik bira bat egin dogu, matiz desberdinetako musika entzunaz.\nKORRIKAKO ABESTIEN ARREPASAO - GORKEYAN\nog. Api 11 , 2019\nNola aldatzen diren gauzak #156 apustu etxeak eta U30 greba\nNOLA ALDATZEN DIREN GAUZAK #181 Nondik jo…\nNola Aldatzen diren Gauzak #50 Zirkoa!!!!\nNola Aldatzen diren Gauzak #110 azaroak 8


Captura de pantalla 2020-03-25 a la(s) 14.55.09 - basqueteam\nCaptura de pantalla 2020-03-25 a la(s) 14.55.09\nElena Loyo Basque Teameko atletak 29. postuan bukatu du Tokioko maratoia bere estreinaldi olinpikoan Sapporoko kaleetan jende asko bildu da, maratoiaren gogortasuna eramangarriagoa izan zedin. Dominen borroka pribilegiatu batzuen esku geratuko zela ikusi da laster. Atzo, azken orduan, irteera aurreratu zuten, goizeko 6etara, baina tenperatura 30ºC-etara hurbildu da eta hezetasuna %80 ingurukoa izan da. Hala […]\nEunate Aguirre: “Orain atsedena hartzea tokatzen zait, gozatzea eta helburu berriak jartzea”\nBere kirol ibilbideko lorpenik handiena eskuratuta itzuli da Euskadira sopeloztarra Asteartea, 2011ko azaroak 29. Munduko bodyboard txapeldun berria, Eunate Aguirre, etxean da jada eta gaur goizean egin du bere lehen agerraldia hedabideen aurrean bere kirol ibilbideko lorpenik garrantzitsuenak utzi dizkion sentsazioak plazaratzeko, BAT Basque Team-ek antolatutako prentsaurrekoan. Surflari bizkaitarrak adierazi duenez, “asteburu honetan jasandako estresa […]


New York aldatu zuen elurtea\n2019ko otsailaren 19a, asteartea | Ordua Euskal Herrian 12:33:22\nElurrak hartutako altuera erakusten duen irudia.MCNY\nNew York, 1888ko martxoaren 11tik 14ra. Elur-bisuts ikaragarriak ezustean harrapatu zuen hiria. Izan ere, bizpahiru egun lehenago bertakoak udaberri aurreratuak ekarritako tenperatura epelez gozatzen hasiak ziren.\nEgun horietan metro eta erdiko elur geruzak inkomunikatuta utzi zuen Manhattan. Brooklyneko zubi berria berehala itxi zuten eta ferryek ez zuten zerbitzurik eman; New Jerseytik Hudson ibaiko ur izoztuen gainean oinez abiatutako gutxi batzuek soilik lortu zuten uhartera iristea. 130 km/h-ko haizeek egoera okertu zuten, besteak beste hiriko kaleetako elektrizitate eta telefono hari amarauna botata. Asteak behar izan zituen hiriak bere onera etortzeko. New Yorkeko suhiltzaileen arabera, piztutako suteek garaiko 25 milioi dolarreko galera eragin zuten; orotara izandako kalte materialak ezin izan zituzten kalkulatu. Inguru osoan 400 hildako izan ziren, erdia New Yorken.\nAtertu baino lehen eta, beraz, benetako ondorioak jakin baino lehen ere, martxoaren 13an, The New York Times egunkariak “hiriak ezagutu duen ekaitzik larriena” zela esan zuen. Komunikabideak gogor kritikatu zituen hiriko azpiegiturak, baita irtenbidea eman ere: “Zirkulazio oso azkarra ahalbidetuko duen eta ekaitzek etengo ez duten garraio-sistema planifikatu eta eraiki behar da lehenbailehen, eta hari elektriko guztiak (telegrafoarenak, telefonoarenak, suteen aurkako alarmenak eta argiteriarenak) lurpean jarri behar dira atzerapenik gabe”.\nMartxoaren 13an, egun berean, beraz, hiriko beste agerkari batek, New York Sun-ek ere bisutsa zuen hizpide, baina beste ikuspegi batetik: “Bizibidea lortzeko kanpoan lan egiten duten emakume gutxik lortu dute lantokira iristea. Ziur aski, gonazpikoen historia osoan ez da sekula hain agerian geratu jantzi horien diseinatzailearen artaburukeria”. Eta soineko luze, astun, deserosoen erabiltzaileen hainbat testigantza jasotzen zituen: emakume batek zioen gonak gerri parean jasota lortu zuela lantokira iristea; beste batek, etxadi erdia ibili eta etxera itzuli behar izan zuela; hirugarren bat kalean erreskatatu behar izan zuten, gonazpiko hezeak izotzarekin bat eginda, ez atzera ez aurrera geratu ondoren.\nZiurrenik Sunek ez zuen Timesek adinako eraginik izan, eta beste faktore askok eragin zuten 1890eko hamarkadan soineko eta gona labur eta erosoagoen moda nagusitzea. Baina elurte hark, trenez eta kableez gain, gonazpikoak lurperatzen ere lagundu zuen.


ELIKA Alimentación Saludable | Elikagaietako azukreen segurtasunari buruzko ebaluazioa: irizpen-proiektua - ELIKA Alimentación Saludable\nBidaltze data 27 uztaila, 2021\nEFSAko nutrizioko aditu taldeak amaitutzat jo du elikagaietako azukreen segurtasunari buruzko behin-behineko ebaluazioa, berrikusketa zientifiko sakona egin ondoren\nEuropako bost herrialdek (Danimarka, Finlandia, Islandia, Norvegia eta Suedia) EFSAri eskatu zioten 2010ean eginiko ebaluazioa eguneratzeko eta bibliografia zientifikorik berriena berrikusteko gai honi dagokionez: azukreen kontsumoaren eta askotariko gaixotasunen artean dagoen harremana (obesitatea, 2 motako diabetesa, zenbait gaixotasun kardiobaskular, gota eta hortzetako txantxarra).\nEFSAk, 30.000 argitalpen baino gehiago ebaluatu ondoren, amaitutzat jo du bere behin-behineko ebaluazioa, eta zientzia-irizpenaren proiektua azaltzeko liburuxka bat argitaratu du.\nHorrez gain, uztailaren 22an jendaurreko kontsulta bat ireki zen (irailaren 30era arte egongo da zabalik), eta EFSAK jendaurreko bilera bat ere egingo du irailaren 21ean, irizpen-proiektuaren inguruan eztabaidatzeko. Eskaera egin duten herrialdeek nutrizioko adituak animatu nahi dituzte proiektuari buruzko oharrak aurkeztera, horren bidez EFSAko zientzialariei lagunduko baitiete berrikuspen garrantzitsu hori osatzeko lanetan.\nHerrialde horiek espezifikoki galdetu zuten ea posible izango litzatekeen oinarri zientifikoa duen muga bat ezartzea; hau da, nutrienteen ingestio jasangarriaren gehieneko maila bat elikagaietako azukreei dagokienez, zeinaren azpiko kontsumoak ez lukeen osasun-arazorik ekarriko. Behin-behineko ebaluazioa egin ondoren, aditu taldeak ondorioztatu zuen ezinezkoa dela atalase hori ezartzea.\nNolanahi ere, irizpenaren bidez berretsi egin da loturak daudela azukreen kategoria ezberdinen kontsumoaren eta gaixotasun metaboliko kronikoak eta hortzetako txantxarra izateko arriskuaren artean. Informazio horren guztiaren helburua da EBko estatu kideei laguntzea herritarrei begira helburuak eta gomendioak ezartzeko.\nIrizpen-proiektuak EBko eskalako ingestio-eredu bat barne hartzen du; horren bidez elikagaietako azukreen kontsumoa kalkulatu daiteke herrialdez herrialde. Horrez gain, elikagaietako azukreen ingestioan ekarpen handiena egiten duten elikagaien kategoria nagusien ikuspegi xehatuagoa ere ikus daiteke.\nInfografia: Azukrearen kontsumoari eta osasunari buruzko ondorioen proiektua\nLiburuxka: “EFSAren azalpenak: elikagaietako azukreen eguneko ingestio jasangarriari buruzko irizpen zientifikoaren proiektua”


Produktuen zerrenda ekoizleka Unanue Zar - Lurrarte\nItem 1etik 1 - 1 erakusten\nSagar Zukua - Sagarki - 0.75 lt\nBaserriaren izena: Unanue Zar\nHelbidea: Errotazar bidea 61\nLurrarte. Baserritik zuzenean\nGoi mailako sagar eta kiwi ekoizleak\nGure lur sailak txikiak dira, enpresa multinazionalek dauzkatenekin alderatuz. Horri esker, oso gertutik zaindu dezakegu gure arbol bakoitza, eta banan-banan, alez ale, unerik egokienean jasotzen ditugu frutak. Horrela, ekoizle handiek ez bezala, uzta osoaren kalitatea bermatuz.\nEskaera handia dugunez, kanpotik ere ekartzen dugu sagarra, Frantziatik, Alemaniatik eta Holandatik, beti ere gure kalitate parametroetan lan egiten duten ekoizleekin elkarlanean. Honenbestez, bertako sagar eta kiwia ekoizten dugu, eta bertako eta kanpoko sagarra banatzen.\nOrain, zuzenean saltzen ere hasiko gara. Bai fruitu dendei eta bai erosle partikularrei. Baserritik zuzenean, gure Añorga Txikiko lantokian.\nHorregatik gara Lurrarte. Bi lur artean bizi garelako: baserriaren eta erosleen artean.\nBaserritarrak gara. Unanue-Zar baserrikoa Antton Olaizola, Donostiako baserri zaharrenetako batekoa. Inaxio Artola, berriz, azkoitiarra, Santakutz baserrikoa. 1989. urtean hasi ginen elkarrekin lanean, burubelarri eta profesionalki, frutagintzan.\nGure familiek betidanik lantzen zuten lurra. Etxean jasotako ezagutzei esker, eta beti hobetzen saiatzeko dugun gogo biziari esker, sortu genuen Lurrarte.\nSustraietatik edaten du beti fruituak


“Panem et circenses” eta gizarte (post)frankistaren psikologia – ZERESANA\n“Panem et circenses” eta gizarte (post)frankistaren psikologia\tBarriro be, Lapiko Kritikoaren suakldetik pasatu gara. Antza danez euren aldizkarija prest dauke eta saltzen ipini dabe; nahi dabenak 6€n truke eskuratu ahalko dau. Informazio gehiago web orrialdian (http://basque.criticalstew.org/).\nBitxartian artikulu oso interesgarri bat hartu dogu bertatik\nAuthor zeresanalekittoPosted on 2011/05/01Categories Kategori gabea\tUtzi erantzun bat Cancel reply\tSartu hemen zure erantzuna...\nAurrekoa Previous post: XXI. mendeko Inkisizioa Euskal HerrianHurrengoa Next post: Gorenak baliogabetu egin ditu Bilduren zerrenda guztiak


China F800-9 * 60w habe eta garbiketa barra mugitzen ari den argiztapena pixel kontrolarekin Fabrikazioa eta Fabrika | Haratago\nF800-9 * 60w habe eta garbitzeko barra pixeleko kontrolarekin mugitzen den argiztapena\n9 * 60w-ko habe eta garbiketa barra argiztapen mugikorra pixel kontrolarekin argiztapen lineal profesional eta barrako argiztapen mota berri bat da, distira handiz eta teknologia optiko berriez eraikia. Pixelak mapatzeko gaitasunak ditu eta argiztapen puntu biribilen teknologiarekin eguneratuta dago, argi osagarri garbiketa efektu ugari estaltzen du. Palaren habe efektua 3,5 ° izpi angelu estuarekin, 40 ° angelu zabalarekin garbitzeko gortina efektua sortzen du. Okertu modua 270 °-rekin, habe burua ezkerrera edo eskuinera 35 ° -ren barruan balantza daiteke, argiztapen lanabesek etapa dinamiko aberatsagoa izan dezaten. Eszenatokien formarako erabiltzen den WASH argiztapen profesional gisa lan egiten baduzu edo efektuen argiztapen gisa lan egin dezake, guztietan ondo funtziona dezake.\n9 * 60w-ko habe eta garbiketa barra argiztapen mugikorra pixel kontrolarekin\nHain potentzia handiko produktua bertikalki biratu dezakeen argiztapen lineal bihurtzeko saiakera berritzailea da. Beroa xahutzea ondo kudeatzeaz gain, buruaren kontrapisuko oreka ondo maneiatzen du. Oso izpi indartsua, nahiz eta argi guztiak led guztiak izan, eta garbiketa efektua ezin hobea da. Eredu honen bidez, hexagono lenteak ezin du argiztapen biribileko lekua sortu arazoa eguneratu zuen, beraz, eszena profesionalean ere ondo garbitu daiteke lanbide argiak.\n3 faseko pausoko motorra mugitzeko sortaz hornitutako inklinazioa 270 ° -koa da, kokapenaren zehaztasuna eta arazorik gabe mugitzen da. Habe burua 35 °-ra ezkerrera edo eskuinera balantza daiteke. Kolore eta eredu aberatsak Marco funtzioa, 46 kolore mota Marco funtzioa aurrez ezarritakoak eta 38 Marco Marco funtzioaren aurrez ezarritako 38 motak. Domeinu optiko osoko iluntzea, 65536 maila. Kako tolesgarriak hornituta daude, erraz instalatzeko.\nArgi iturria 9 * 60W RGBW 4in1 Led Pantaila: 1,8 hazbeteko TFT koloreko pantaila 180 ° alderantzikagarriarekin\nZoom angelua 3,5 ° - 40 ° Data In / Out hargunea: 3 pineko XLR harguneak\nEnergia-kontsumoa 650W Babes kalifikazioa: IP20\nKontrol moduak DMX512 / mater-Slave / Auto Run / Music / RDM Okertu 270 °, zehaztasuna 0,86 ° / urratsa, doitzeko doitasuna: 0,0034 °\nDMX modua 20/25/61 CH Kode magnetiko berrezartzeko sistema erabiliz\n4 dimmer modua atzerapenarekin edo atzerapenik gabe, keinukarik gabe Neurria: 996 × 150 × 291mm\n1 ~ 25Hz strobe azkar Pisu garbia: 19 kg\nLED pixelen kontrola Pakete estandarra: kaxa; Hegaldiaren kasua aukeran\nGarbitu eta habe efektua askatu Ziurtapena\nIzpi burua 35 ° -ko mugimenduarekin ezkerretik eskuinera mugitzen da CE eta RoHS\nG: Zer gertatzen da zure produktuak ontziratzeko baldintzekin?\nRe: Pakete estandarra esportazioko kartoia da (erabili EPE argiak ondo josia) eta 5 geruzako kartoizko kartoia\nG: Zer garraio baldintza daude eskuragarri?\nRe: eskaera txikiak normalean Express bidez bidaltzen dira (DHL, UPS, FedEx, TNT, etab.), Airez, Itsasoz edo Trenez.\nZure eskaeraren arabera eta ondasunak jasotzeko premiaren arabera emango dizugu irtenbide onena.\nG: Noiz arte izango da zure entrega epea?\nG: Argien softwarean aldaketaren bat egin nahi badut, lagundu al didazu hori egiten?\nAurreko: Z68 konbinazio eszenatokiaren argiztapena kanpoko zoom par pixel efektuaren argiztapena\nHurrengoa: M52-azken argiztapen eszenikoa 24 * 60W Led erle begi buru argia mugitzen duena


Mugikortasun Plan berria garatuko du Usurbilek herritarren laguntzarekin - Noticias - Usurbil\nMugikortasun Plan berria garatuko du Usurbilek herritarren laguntzarekin\n'Kale irekiak' izenpean, espazio publikoaren berrantolaketa prozesua abiaraziko du Usurbilgo Udalak datozen asteetan.\nEspazio publikoak berrantolatzeko helburuarekin, Usurbilgo Udalak 'Kale Irekiak' izeneko prozesua abiatu du gaurtik hasi eta azaroaren 2ra bitartean. Partehartze bitartez bideratuko den egitasmoa ezagutarazteko asmoz, udal ordezkariek zein antolatzaileek aurkezpena burutu dute asteazken goizean Mikel Laboa plazan. “Kaleek, plazek, errepideek, aparkalekuek,… pisu handia dute gure eguneroko bizitzan. Hala ere, norentzako diseinatu dira? Pentsatuta al dago Usurbil oinez mugitzeko? Eskolara joateko? Erosketak egiteko? Herriko plazak egokiak al dira gure haur, gazte eta adinduentzako?” galdegin dute. Galdera horiei erantzunak emateko, berriz, Usurbilgo sektore ezberdinei zuzendutako bilera irekiak antolatu dituzte hurrengo hilabeterako.\nProzesua nolakoa izango den azaltzeko, Udalak aurkezpena egin du herriko zenbait eragile eta gainontzeko alderdi politikoekin batera. “Lehendabizi nolako Usurbil nahi eta behar dugun erabakiko dugu herritarrok parte hartze bidez. Jarraian, teknikari adituek Plan Zuzentzailea idatziko dute herritarren ekarpenekin, hurrengo urteetan aurrera eramango diren proiektuen euskarria. Eta bukatzeko, herritarrek lehentasunak finkatuko dituzte, Udalak horiek aurrera eramateko konpromisoa hartu baitu”, azaldu dute.\nBilera egunei dagokienez, lehena Aginagako ludotekan izango da, urriaren 3an, 18:30ean. Hurrengo egunean, Zubietako Kaxkapen egingo da, 18:30ean. Asteazkenean, berriz, herriguneari dagokion batzarra ospatuko da Potxoenean, 18:30etik aurrera.\nUrriaren 17an hasi eta 20ra bitartean Haurren Astea egingo da Ikastolan eta herri guztian zehar. Herriko umeekin elkarlanean hainbat saio burutuko dira beraien Usurbil marraztu, oztopo eta beharrak identifikatu eta proposamenak jasotzeko.\nEmakumeei zuzendutako lanketa ere egingo da prozesu horren baitan. Izan ere, parekidetasun ikuspuntua presente egon dadila nahi du Udalak. Helburu horrekin, bi bilera ezberdin egingo dira urriaren 19an eta 26ean. Lehena Potxoenean izango da, 18:30etik aurrera, eta bertan bideo emanaldia eta hausnarketa saio bat egingo dira. Bigarren saioan, berriz, ibilaldi bat egingo da herrian zehar puntu positibo eta negatiboak identifikatzeko asmoz.\nUrriaren 22rako herrian gehien erabiltzen diren espazioak identifikatu eta aztertuko dituzte herritarrek, dauzkaten traba eta oztopoak adierazi eta etorkizunean babestu eta indartu beharrekoak zeintzuk diren jakiteko.\nAzaroaren 2an bukatuko da proiektuaren lehen fasea. Egun horretan, Potxoenean, aurreko egunetako lan-saioetan sortu eta aztertutako materialean oinarrituta konponbideak, hobekuntzak eta aldaketak proposatuko dira.


Ehun partaide baino gehiago ikasturte amaierako kontzertuan - Soraluze - Plaentxia.eus\nEhun partaide baino gehiago ikasturte amaierako kontzertuan\nUbane Madera Zangitu 2021-06-11 17:03\nMusika tailerrekoak Udaberriko Kontzertuan, 2019an.\nEgunotan, Soraluzeko Musika Eskolako ikasle gehienak entseatu eta entseatu ari dira, datorren astean eskainiko duten kontzertuari begira. Bi txandatan banatuta, ekainaren 16an, ehun ikasle baino gehiagok jardungo dute musikari, eguraldia lagun, frontoian, bestela antzokian. Gonbidapenak eska daitezke.\nPandemiarengatik ezarritako edukiera mugak errespetatzeko, ikasturte amaierako kontzertua bi txandatan eskainiko dute musika eskolako ikasleek. 17:30ean izango da lehen txanda eta bigarrena 19:00etan.\nLehen txanda ikasle gaztetxoenen emanaldia izango da. Pentagramaenea ipuin musikatua taularatuko dute musika tailerrekoek (4, 5, 6 urteko umeak) eta abesbatzak. Ikuskizuna osatuko dute hainbat talde instrumentalen saiotxoekin.\n19:00etan, berriz, helduagoen txanda izango da. Ikasle diren gurasoek, txelistek, konboek, gitarra elektrikoek, saxofoiek, talde instrumentalek… osatuko dute kantaldia “rock gehiagorekin”… Eta trikitilariek eta pandero-joleek ere bigarren txandan joko dituzte euren piezak.\nEguraldi ona bada, musika eskolako ikasturte amaierako kontzertua frontoian izango da, bestela, antzokian. Lehen txandako saioa ikustera joateko gonbidapen berdeak eraman behar dira eta bigarren txandarako gonbidapen laranjak. Parte hartuko duten ikasleei eta haien gurasoei eman dizkiete. Soberan daudenak, berriz, musika eskolako harreran eska daitezke.


Bilbao.net, Profesionalak, enpresak eta erakundeak, Informazio bila nabil, Babes enpresariala, Enpresa eta saltokientzako aholkularitza eta diru-laguntzak\nInformazio bila nabil Babes enpresariala Enpresa eta saltokientzako aholkularitza eta diru-laguntzak\nBilboko Udalak egiten dituen ikuskapenak, mantentze-lanak eta kontrolak Ziurtagiri/txosten bat behar dut Lizentzia/baimen bat behar dut Kexa, erreklamazio edo salaketa bat egin nahi dut Nire auzoa/hiria/ingurumena hobetu nahi dut Galdutako objektuak eta animaliak Turistak Informazio praktikoa Hirian ibili nahi dut Aisiako jarduerak Ostatua behar dut Erreklamazioak edo salaketak Larrialdiak edo emergentziak Enpresa eta saltokientzako aholkularitza eta diru-laguntzak\nUdalerrian jada finkatu, edo berton finkatu nahi duten enpresa eta saltokientzako laguntza-plana da, eta helburu gisa haien kudeaketa nahiz lehia-posizioa hobetzea, zein berrikuntza-, zabaltze- eta garapen-proiektuak prestatzen laguntzea ditu.\nHauek bezalako jarduerak hartzen ditu planak:\nEnpresaren egoeraren diagnostikoa egitea.\nAholkularitza pertsonalizatua enpresan bertan\nTxikizkako merkataritzaren sektoreak eta Bilboko zonalde jakin batzuek arreta berezia jasoko dute.\nAutonomoei eta enpresa edo saltoki txikiei (50 langile baino gutxiago), betiere Bilbon kokatuak badira, edo udalerrikoak izan gabe ere, haien enpresa-garapenerako proiektuan Bilbon kokatzea aurreikusten bada.\nPrograma bakoitzerako baldintza espezifikoak Lan Ekintzaren web-orrian agertuko dira.\nUrte osoan zehar irekirik dagoen debaldeko zerbitzua da.\nPertsonalki, Lan Ekintzako instalazioetan.\nHarrobi Plaza, 5 (Bilbo Zaharreko, San Frantziskoko eta Zabalako auzokideentzat).\n94.420.53.60 (Bilbo Zaharreko, San Frantziskoko eta Zabalako auzokideentzat).\nHasierako elkarrizketa batean, laguntza-ildoak enpresarentzat egokiak diren baloratzen da.\nEnpresaren lehiakortasunean eragina duten alderdiak identifikatu ondoren, hobetzeko jardun-ildo posibleak zehaztuko dira.\nAholkularitza-prozesu baten bidez, diagnostikoan zehaztutako alderdiak garatzen dira.\nAholkularitza jaso duen proiektua garatzeko, diru-laguntza desberdinak aztertzen dira, jardueraren sektorearen arabera. Bilbo Zaharra, San Frantzisko eta Zabalako Plan Bereziaren barruan, zonalde horretan kokatzen diren enpresentzako laguntza espezifikoak daude.\nEskaintzen diren laguntza desberdinak arautzeko oinarriak.\nZer nolako laguntza eta aholkularitza eskaintzen dit Lan Ekintzak nire enpresa edo saltokirako?\nEnpresako hainbat arlo aztertzea hobetu beharreko alderdiak identifikatu, eta horien inguruko jarduketa-plana ezartzeko.\nAholkularitza pertsonalizatua enpresan bertan. Diagnostikoa oinarri hartuta, negozioaren lehiakortasunean eragina duten aukeren analisia eta garapena egiteko aholkularitza ematen da hainbat arlotan:\nBezeroak berriak erakarri edo zaharrak fideltzeko kudeaketa, kudeaketaren nahiz zerbitzuen lehiakortasunaren kontrola, etab. Teknologiaren arloan, informazioaren eta komunikazioaren teknologiak erabiltzen hasi edo hobetzeko. Proiektu berriak – produktu-, zerbitzu- edo negozio-ildo berriak plazaratzeko, merkatu berrietara irekitzeko, etab. Aholkularitza jaso duen proiektua martxan jartzeko diru-laguntzak, besteak beste, Bilbo Zaharra, San Frantzisko eta Zabalako auzoetarako laguntza espezifikoen programa. Aipatutako laguntza guztiez gain, hauek ere eskaintzen dira:\nMerkataritza-negozioen oinordetzarako laguntza. Zonaldeetako merkatarien elkarteentzako laguntza.\nLan Ekintzak beste zein programa du enpresa nahiz saltoki txikientzat?\nEnpresa eta saltokiak programa hauetan ere sar daitezke:\nTrebakuntza. Enpresa-jardunaldiak. Langileria-beharrak.\nAutonomoa naiz/ Bilbon kokatutako negozio/enpresa baten jabea edo gerentea naiz, eta zer nolako laguntzak jaso ditzakedan jakin nahi dut.\nBanakako aholkularitzarako programa baten bidez, Lan Ekintza Bilbon laguntza ematen zaie Bilboko ETE nahiz saltokiei, haien kudeaketa zein lehiakortasuna hobetu, eta proiektu berriak martxan jar ditzaten. Gainera, programa horretan parte hartzen duten enpresek diru-laguntzak jaso ditzakete.\nBestalde, beste erakunde eta organismoen laguntza-programei buruzko informazioa ere eskaintzen da.\nBilbon ordezkaritza/bulego/establezimendu berria ireki nahi dugu, eta jakin nahiko genuke zein izapide egin behar dugun, eta laguntzaren bat dagoen.\nBilbon bulego edo ordezkaritza berria irekitzeko bideragarritasun-ikerketa egite aldera laguntza ematen da Lan Ekintzan, baita beharrezko izapideak eman behar dituzten udal sailei nahiz gainerako erakunde publikoei buruzko informazioa ere.\nGure instalazioak/erakuslehioa birgaitu eta hobetu behar ditugu, ba al dago horretarako diru-laguntzarik?\nLan Ekintza Bilbon Bilboko merkataritzari laguntza ematen zaio kudeaketa nahiz irudi orokorra hobetzeko laguntza-multzo baten bidez, eta horretarako, aholkularitza pertsonalizatua 4.500 eurora irits daitezkeen diru-laguntzekin uztartzen da.\nPertsona bat kontratatu beharra dugu, eta entzun dugu diru-laguntzak daudela, baina ez dakigu zein erakundera jo.\nLan Ekintza-Bilbok beste erakunde eta instituzioek kontrataziorako eskaintzen dituzten laguntzei buruzko informazioa ematen du, ETE eta Saltokientzako Laguntza-zerbitzuaren bidez, eta gainera, bere Bitartekaritza Zerbitzu propioa du, hautagairik egokienak bilatuz eta aurrez aukeratuz, Bilboko nahiz beste udalerrietako enpresen langileria-beharrak bideratzeko.\nBilboko enpresa bat gara, eta jakin nahiko genuke dohaineko trebakuntza-ikastaroak dauden.\nLan Ekintza-Bilbok, ETE eta Saltokientzako Laguntza-zerbitzuaren bidez, trebakuntza jarraituko jarduerak antolatzen ditu, Bilbon kokatu diren enpresetako langileei zuzenduta. Trebakuntza-jardueren tematikak enpresa-kudeaketarekin erlazionatutako hainbat alderdi jorratzen ditu (ekonomia, finantzak, merkataritza, teknologia...). Jarduera guztiak doan dira enpresentzat.\nAzken aldia zaila izaten ari da enpresan, salmenta gutxi ditugu, eta bezero berriak egiteko beharra dugu. Ba al dago gure fakturazioa handitzen lagunduko digun laguntza- edo aholkularitza-zerbitzurik?\nLan Ekintza Bilbok, Lehiakortasuna, Garapena, eta Berrikuntza Hobetzeko Programaren bidez, diru-laguntzak eta banakako aholkularitza eskaintzen die, kasuen arabera, Bilboko enpresei, haien lehiakortasun-egoera hobetze aldera. Lan Ekintza-Bilborekin lankidetza-akordioren bat sinatu duten aholkularitza-enpresen bidez ematen da aholkularitza-zerbitzu hori, eta dohainik da udalerriko enpresentzat.\nLan Ekintzak eskaintzen al du enpresa/saltokientzako laguntza berezirik Bilboko zonalde jakin batzuetan?\nGaur egun, jada Bilbo Zaharrean, San Frantziskon, edo Zabalan kokatutako, nahiz han kokatu nahi duten enpresa eta saltokiek laguntza espezifiko hauek dituzte:\nAholkularitza. Trebakuntza. Informatizaziorako laguntzak (8.500 eurora arte). Kudeaketa hobetzeko laguntzak (9.000 eurora arte). Negozioen oinordetzarako laguntzak (9.000 eurora arte). Birgaitze- edo gaitze-lanetarako laguntzak (25.000 eurora arte). Ekipamendua erosteko laguntzak (9.000 eurora arte). Enpresa-jardueretarako lokalen sustapena.\nZerbitzuari buruzko edozein galdera, gertakari, kexa edo iradokizun jakinarazteko, Lan Ekintzak hiritarren esku jarri du Galderen postontzia. Idazkian eskatzen diren datuak bete, eta jakinarazpenaren zioaren berri eman beharra dago. Galdera jaso duen Sailera bideratuko da jakinarazpena, kexa edo iradokizuna. Lan Ekintzak hitza ematen du Datuen Babeserako abenduaren 13ko 15/1999 Lege Organikoan eta ezar daitezkeen gainerako arauetan ezarritako babesarekin tratatuko dituela datuak.\nLan Ekintza Bilbo\nUribitarte, 6-behea 48001 Bilbo\nTelefonoak: 94 420 5300/20\nFax: 94 4205329


Euskal Herriko Eleizbarrutiek maiatzaren 11tik aurrera kultu publikoari berrekiteko agindua kaleratu dabe\ncreated by Maiatzaren 25ean berrekingo jake pastoral jarduerei |\n2020.05.06 | Komunikazinoa\nOn Mario Izeta Bilboko Eleizbarrutiko gotzainak, On Jose Ignacio Munilla Donostiako Eleizbarrutiko gotzainak eta On Juan Carlos Elizalde Gasteizko Eleizbarrutiko gotzainak agindu bana kaleratu dabe, “datorren maiatzaren 11n, neurriak arindu eta normaltasunerako bideko lehenengo aldiagaz bat”, eleizetan kultu publikoari berrekin ahal izateko. Espainiako Gobernuak kultu-etxeen inguruan aurkeztutako xedapenak, Espainiako Gotzainen Batzarrak kultu publikoaren ospakizunetarako prestatu dauan prebentzino-neurrien agiri orientagarria kontuan hartu eta Eusko Jaurlaritzarekin “kutsatzeen prebentzinorako eta osasunaren babeserako neurriak garatzeko” akordioa adostu ondoren, hiru gotainek, gainera, pastoral jarduerei maiatzaren 25etik aurrera berrekingo jakela xedatzen dabe. Era berean, oraindik aurrerantzean be, “eleiztarrak domeka gorde beharretik” parkatuta dagozala dinoe eta baita beste hau be: “Eleiz egoerak askotarikoak dira eta neurriok lekuan lekuko testuingurura egokituta garatu beharko dira. Baina neurriok ulertu eta gauzatzerakoan, erabateko arduraz jokatu beharra dago, babeserako osasun neurriak betez”. Hona hemen Bilboko gotzainak gure Eleizbarrutirako aldarrikatutako agindua:\nPandemiak baldintzatutako sasoi gogor honetan, osasun-egoerari dagokionez hobekuntza ikusten dala-eta, barri itxaropentsuak jasoten dihardugu eta horrek, ezinbesteko neurriak hartuta, eleiz bizitzako ohiko hainbat jarduerari berrekiteko aukera emoten deusku. Aldi honetan nabarmen aldatu jakuzan pastoral eginkizunak, alkartasun eta maitasun senez, ahalik eta ondoen burutzeko unea da.\nNeurri murriztaileak arindu eta zelanbaiteko normaltasunerako bideko aldi honetan, Espainiako Gobernuak kultu-etxeetan eta parrokietako lokaletako jardueretan eragina daben xedapenak kaleratu ditu. Esparru honetan, Espainiako Gotzainen Batzarrak agiri orientagarria ezagutzera emon dau, “eleiza katolikoetan kultu publikorako prebentzino-neurri” garrantzitsuak zehaztuz. Gure Autonomia Erkidegoan, Bilbao, Donostia eta Gasteizko gotzainok akordioa adostu dogu Eusko Jaurlaritzarekin, kutsatzeen prebentzinorako eta osasunaren babeserako neurriak garatzeko. Guzti horregaitik ezinbestekoa da ondorengo xedapenak hartzea:\n1. Espainiako Gotzainen Batzarrak proposatutako, Eusko Jaurlaritzarekin hitzartutako akordioan jasotako eta Espainiako Gobernuak aurkeztutako prebentzino-neurriak garatu. Agiriok eranskin erara aurkezten dira.\n2. Datorren maiatzaren 11n, neurriak arindu eta normaltasunerako bideko lehenengo aldiagaz bat, eleizetan kultu publikoari berrekin, eranskinetan jasotako neurriak kontuan hartuta. Eraskin 1 Eraskin 2\n3. Parrokietako lokaletan egin daitekezan jarduerei maiatzaren 25ean berrekin, neurriak arindu eta normaltasunerako bideko bigarren aldiari ekitean, eranskinetan jasotako neurriak kontuan hartuta. Eraskin 1 Eraskin 2\n4. Eleiztarrak domeka gorde beharretik parkatu.\n5. Eleiz egoerak askotarikoak dira eta neurriok lekuan lekuko testuingurura egokituta garatu beharko dira. Baina neurriok ulertu eta gauzatzerakoan, erabateko arduraz jokatu beharra dago, babeserako osasun neurriak betez.\n6. Xedapen honeek indarrean egongo dira neurriak arindu eta normaltasunerako bideko aldi guztiak bete arte.\nBilbon, 2020.eko maiatzaren 6an


Genetika - Zientzia.eus\n20.996 eduki kontsultagai\nHasiera » Gaiak » Genetika\nSexuaren aukera genetikoa\nMendean zehar neska ala mutil jaiotzearen arrazoiaren bila ibili ondoren, azkenean zerbait argitu da. Cambridge-ko Biomedikuntz ikerketarako Institutuko ikertzaile-talde batek, emakumezkoaren eta gizonezkoaren jatorrizko diferentziak gene batek sorturikoak direla aurkitu berri du. Dirudienez, isolatu berri duten gene minuskulu hori da gizakiaren sexuaren arduradun.\nMende honen hasieran hatzmarken teknika garatu zenean, poliziak gaizkileak harrapatzeko bidean aurrerapauso handia eman zuen. Egun antzeko iraultza gerta daiteke genetikak eskainitako teknika berri bati esker.\nMolekula baten argazkia\nAzido Desoxirribonukleikozko molekula baten argazkia lortu dute Kioto-ko unibertsitateko ikerlariek.\n‹‹ Aurrekoak 1 2 ... 176 177 178 Hurrengoak››\nGiza zientziak (661)


Arte zuzendaritza - Wikipedia, entziklopedia askea.\nArte zuzendaritza ikus-entzunezko departamentu bat da. Landu egiten ditu ikus-entzunezko eduki estetikoak, hala nola, lokalizazioak, kolore paleta, jantziak, dekoratuak, argiak, makillajea eta beste hainbat gauza. Erabaki artistiko guztiak bere menpe daude, garrantzi asko ematen dio alde bisualari. Departamentu honen buruzagia arte zuzendaria da eta gidoilari, argazki zuzendari eta produktorearekin batera lan egiten du. Arte zuzendariak gauzak hitzen bidez adierazi ordez, irudien bidez edo objektuen bidez adierazten ditu. Sail honetan lan egiten duen pertsona, sormen maila handikoa da.\nArtearen historia testuinguruan eta artelanetan oinarritu egiten da proiektu asko aurrera ateratzeko. Paleta koloreen lanketa eta argiztapena kontuan izan behar dituen beste ezaugarri batzuk dira. Horretarako koloreen psikologian aditua izan behar da.\nGidoia prest dagoenean, arte zuzendaria gidoilariarekin batera, gidoia irakurtzen du. Gidoia irakurri ondoren, arte zuzendariaren zeregina zera da; ikus-entzunezko pieza kontatzen duen istorioa errealitatera egokitzea. Hau egiteko lokalizazioak bilatu behar dira, set desberdinak diseinatu edo kolore paleta desberdinak landu argazki zuzendariarekin batera. Gidoia adierazten duen ideia, estetikoki interpretatzen jakitea eskatzen du arte zuzendaritza, ikus-entzunezko piezaren atmosfera irudikatzen du.\nIkus-entzunezko departamentua den moduan, publizitatean baita ere badaude arte zuzendariak, hauek berdina egiten dute, iragarkiaren alde estetikoa landu.\nLehen Oscar Sarietan arte zuzendari hoberenaren saria zegoen. 2012. urtean sariari izena aldatu zioten eta handik aurrera "produkzio diseinu onenaren" moduan saritu egiten dute.\nOrriaren azken aldaketa: 1 iraila 2020, 07:54.


Euskal Herria Bildu - Amaiurrek bat egin du nekazarien borrokaren nazioarteko egunean antolatutako mobilizazioekin\nAmaiurrek bat egin du nekazarien borrokaren nazioarteko egunean antolatutako mobilizazioekin\nGaur Nekazarien Borrokaren Nazioarteko eguna da. Gaur bezalako egun batez, lurraren alde borrokan ari ziren 21 baserritar hil zituzten Brasilen, eta hilketa haien arduradunak oraindik ez dituzte zigortu. AMAIURrek bat egiten du gaur egingo diren protestetan, mahai inguruetan zein bestelako ekintzetan egingo diren aldarrikapenekin. Mundu guztian egingo dira gaur lurraren aldeko aldarrikapenak, baita Euskal Herrian ere.\nProtesta hauek guztiek nekazaritza eta elikadura sistema berria eskatzen dute; izan ere, kapital trasnazionala gero eta leku gehiago hartzen ari da arlo honetan.\nHain zuzen ere, bizi dugun ingurumen, ekonomia eta gizarte krisi larri honek aldaketa osoa ekarriko duen estrategia behar du. Superpotentzia ekonomikoek ahal dituzten baliabide guztiak euren esku izateko ofentsiban dihardute, batez ere lurraren okupazioan. Beraiek aberasten diren bitartean, nekazariak gero eta gehiago hondoratzen dituzte, eta nekazari gazteei instalazio berrietarako lekua ukatuz.\nENPren erreforma egiten ari da Europa, baina merkatuaren desorekan sakontzen jarraitzen du, prezioak lurrunkorrak dira, laguntzen banaketa ez da justua (%20k, laguntzen %80ª jasotzen dute), ekoizteagatik ordaindu beharrean lurrak izate hutsagatik ordaintzen dute... Horregatik guztiagatik AMAIURrek nekazaritza erakunde gehienek eskatzen dutena babesten du: Europar Batasuneko nekazaritza eta elikadura politiken zutabeak guztiz aldatzea.\nEgungo politika ez da zilegia. Nekazaritza eta elikadura politikek jendartearen eta ekoizleen interesak babestu behar dituzte merkatuaren erregulazioaren aldeko apustua eginez, ekoizle txiki eta ertainei lagunduz, laguntza kopuruaren gehienekoa Batzordeak dioenea baino estuago mugatuz, lanpostuak sortu eta ekoizpen sistema iraunkorrekin zein agroekologikoekin elikagaiak ekoizten dituztenak bultzatuz. Azken batean, elikadura subirautzaren alde egin behar da Euskal Herrian zein munduko beste edozein herritan.


Sprilur-ek eta Erandioko Udalak akordio bat lortu dute laguntza emateko Axpe industrialdean coworking ereduan lan egin nahi duten ekimen ekintzaileei - SPRI\nErandioko alkatea eta Sprilureko zuzendaria akordioa sinatzeko unean\nErandioko Coworking Axpe epe mugatuko alternatiba bat da udalerrian sortzen diren ekimen, ekintzaile eta lankidetza-proiektuentzat.\nBaditu instalaziodun espazioak eta lokal indibidual edo partekatuak, beraizik prestatuak jarduera bat hasteko alokairu erregimenean.\nCoworking-a (ko-lana, lan kooperatiboa edo lankidetza) lan egiteko modu bat da, aukera ematen diena profesional independenteei, ekintzaileei nahiz sektore desberdinetako ETEei lan-espazio berbera partekatzeko, fisikoki nahiz birtualki, eta euren proiektu profesionalak garatzeko modu independentean, baina proiektu bateratuak sustatuz aldi berean.\nTxaber Ourok (Sprilur-eko zuzendaria) eta Aitziber Olibanek (Erandioko alkatea) akordio bat sinatu dute laguntza emateko coworking modalitateko lokalak edota espazioak behar dituzten ekimen ekintzaileei edo lankidetza-proiektuei.\nAkordio horren bitartez ezartzen lagunduko zaie Erandioko Behargintzan-Enplegua Sustatzeko Zentroan nahiz inguruko herrietan sortutako ekimen, ekintzaile eta proiektu berriei.\nArrazoizko prezioan eskaintzen den aukera bat da instalaziodun espazioak edo beren premien araberako azpiegiturak behar dituzten edozein jarduera sektoretako profesional libreentzat, ekintzaileentzat edota ETEentzat. Hala, kostu aldetik, aukera hau merkeagoa da beste mota batzuetako eraikinekin alderatuta.\n2017tik aurrera, ikusirik gero eta “mikro-azalera” gehiago eskatzen zirela, printzipioz, Axpe industrialdean instalatutako jardueretatik sortutako proiektuak garatzeko, Sprilur-ek 9 espazio (hiru bulego indibidual, sei bulego partekatu eta bilera-gela bat) atondu zituen alokairu erregimenean eta arrazoizko prezioan eskaintzeko.\nCoworking Axpe-Erandiok badauzka abiadura handiko datu-konexioa, ukimenezko txartel bidezko sarbide-kontrola, bulegoko altzariak postu bakoitzerako eta komun partekatuak. Gainera, enpresa-jarduera handiko ingurune batean dago, Bilboko metroaren 1. lineatik gertu (Astrabudua eta Erandio) eta Bilboko hirigunetik 10 minutura.


Gero eta baso birjin gutxiago dago. Zer egin dezakegu? | Consumer\nGero eta baso birjin gutxiago dago. Zer egin dezakegu?\nPlanetako baso-paisaia intzidenteen% 7 baino gehiago desagertu egin dira 2000 eta 2013 bitartean\nAzken urteotan, bizkortu egin da baso birjinen, biodibertsitaterako funtsezkoak direnen eta klima-aldaketaren aurkako borrokaren erritmoa eta suntsiketa. Hala adierazten du duela gutxi egindako azterketa batek, gehien kaltetutako alorrak eta arrazoi nagusiak erakusten dituena. Neurririk hartzen ez bada, datozen bi hamarkadetan herrialde batzuek beren azken baso-paisaia ukituak gal ditzakete. Artikulu honek dio baso birjinak arrisku larrian daudela eta zer egin dezakegun hori saihesteko.\nPlanetako baso-paisaiaren% 7 baino gehiago desagertu egin dira 2000 eta 2013 bitartean, 919.000 km2. Science Advances zientzia-aldizkarian argitaratu berri den azterlan batek adierazten du datu hori. Egileek, nazioarteko ikertzaile-talde batek, "baso-paisaia integra" gisa definitzen dituzte 500 km2 baino gehiagoko eremuak, eta basoen mosaikoa eta lotutako beste ekosistema batzuk (lautadak edo hezeguneak, esaterako) biltzen dituzte. Kontua da, halakotzat hartzeko, giza jarduerak ezin izan duela zatikatu, azken urteotan mundu osoan gero eta intentsitate handiagoarekin gertatzen den gertaera bat. Zehazki, 2011 eta 2013 artean, murrizketa-erritmoa hirukoiztu egin da 2001-2003 urteen aldean.\nAzken urteotan, hirukoiztu egin da baso birjinen murrizketa-erritmoa\nEskualde tropikalak izan dira kaltetuenak: baso-paisaia osoaren murrizketa osoaren% 60, eta eskualde borealen erdialdeko eta hegoaldeko% 21 eta Eurasiako eta Ipar Amerikako baso borealen iparraldean% 19. Herrialdeka, galeraren erdia baino gehiago kontzentratzen dute:Errusia (179.000 km2), Brasil (157.000 km2) eta Kanada (142.000 km2). Espainia2000. urtea baino lehen galdutako baso-paisaia guztiak galdu zituen, "ez da harrigarria, giza kokalekuen eta jardueren hedadura dela eta", azaltzen du Lars La estadiusek, ikerketaren egileetako batek, basoko aditu batek eta natura-baliabideen politiketan aholkulari batek.\nEkosistema horien zatiketaren eta suntsiketaren abiadurak eragiten du, neurririk hartzen ez bada, erabat desagertzea mende bukaeran leku askotan. Ikerketaren arabera, munduko 19 herrialdetan gutxienez hurrengo 60 urteetan baso birjin guztiak galduko dira. Horietako lauk (Paraguai, Laos, Kanbodia eta Ekuatore Ginea) hurrengo bi hamarkadetan galdu ahal izango lituzkete. Hala ere, "eremu babestu" gisa ezarritako eremuek askoz gutxiago iraun zuten.\nIkertzaileen esanean, baso-soiltzea (% 37 baino gehiago), nekazaritza-ustiategiak (% 27 baino gehiago) eta baso-suteak dira baso-eremu birjinen desagertzearen arrazoi nagusiak (% 21 baino gehiago). Baliabide energetikoak eta mineralak erauzteko edo errepide-sarea hedatzeko baso-eremuak zatitzeak ere faktore garrantzitsuak dira.\nGoogle Earth-etik eta beste iturri ofizial batzuetatik ateratako satelite bidezko irudiak erabili zituzten lanaren egileek azpimarratzen dute baso birjinak garrantzitsuak direla munduko biodibertsitateari eusteko edo karbono-hustubide gisa, klima-aldaketaren aurkako borrokan funtsezkoa baita.\nEstadius honek lehentasunezko zenbait ekintza aipatzen ditu baso birjinak ez desagertzeko:\nJarrerak maila globalean aldatzea. Herrialdeek eta merkatuek baso-eremu ukigabeak ikusi behar dituzte eremu baliotsutzat, non kontserbatu egin behar baitira; izan ere, lur balegun gisa erabili beharrean, erauzketa-jarduerak garatzeko balia daitezke.\nBabes formaleko neurriak bultzatzea. Ikerketak erakusten duenez, babestutako eskualdeek gutxiago jasaten dituzte murrizteak eragiten dituen inpaktuak. Horregatik dira funtsezkoak, batez ere ustiatzeko arriskuan dauden baso birjinetan.\nHerrialde bakoitzak bere testuinguruan dituen baso-eremuak zehaztu eta monitorizatzea.\nOndo justifikatuta ez dauden baso birjinetatik datozen produktuak baztertzea merkatuetan.\nBaso-eremu horiek aztertu eta zaintzeko, ezagutza eta teknologia onenak erabiltzea, kontserbazioaren biologia modernoa barne.\nSeinaleak bidaltzea merkatuetara, herritar eta kontsumitzaile gisa, iraunkortasun-ziurtagiria duten produktuak nahiago ditugula eta ziurtagiria erabilgarria dela teorian eta praktikan. Adibidez, FSC zigiluak bermatzen du produktu hori eramaten duten produktuak egurrez edo baso-deribatuz eginak direla, ingurumen- eta gizarte-irizpide zorrotzak eta ekonomikoki bideragarriak dituztenak.\nLa playus-en iritziz, neurri horiek neurri batean bakarrik egiten ari dira: "Munduko monitorizazioa aurrera doa, nahiz eta horretarako dirurik ez dagoen, baina estatu mailako monitoretza ez dago gehienetan. Kudeaketa arduratsua ziurtatuta dago, baina eskura dauden arauak eta/edo baliozkotze-ahaleginak ez dirudi nahikoa eraginkorrak direnik ziurtagiria eremu ziurtatuetan geldiarazteko. Oro har, baso birjinak planifikazio eta teknologia marjinal eskasarekin kudeatzen dira".